Häirekeskus sai teate õnnetusest esmaspäeval kell 16.46. Varisesid vana turuhoone võlvlaed. Varingu alla jäi 43-aastane ekskavaatoril töötanud eesti rahvusest mees, kes hukkus.

Ekskavaatorijuht töötas vanade seinte vahel õnnetushetkel üksinda. Töö käigus püüti vana turuhoone seinu taastada, sest tegu on muinsuskaitse all oleva objektiga. Vanades käikudes korjati kokku peakivitelliseid, mis euroalusel ekskavaatoriga eest ära tõsteti. Tõenäoliselt sellised euroalused koos raskete kividega masinale peale kukkusidki.

Päästetööd kulgesid kaua. Pealtnägijate sõnul sukeldusid päästjad varemete vahele, kuid toimus väiksemõõtmeline järelvaring, mistõttu toodi päästjad kiiresti välja. Seejärel kulus tunde, et eemaldada vana turuhoone vaheseintelt ehitusplokid ning tagada päästetööde turvalisus, kuni jõuti lahtise katusega ekskavaatorini, mille sees mees oli olnud.

Õnnetuse suhtes on algatatud uurimine karistusseadustiku paragrahvi järgi, mis käsitleb töötervishoiu- ja tööohutusnõuete eiramisel surma põhjustamist. Süüdimõistmise korral võib selle eest karistada kuni viieaastase vanglakaristusega.